CELEX: 32014R0772
Language: mt
Date: 2014-07-14
Title: Regolament ta' Implimentazzjoni tal-Kummissjoni (UE) Nru 772/2014 tal-14 ta' Lulju 2014 li jistabbilixxi r-regoli dwar l-intensità tal-għajnuna pubblika li għandha tiġi applikata għan-nefqa eliġibbli totali ta' ċerti operazzjonijiet iffinanzjati taħt il-Fond Ewropew għall-Affarijiet Marittimi u s-Sajd

16.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 209/47
            
         REGOLAMENT TA' IMPLIMENTAZZJONI TAL-KUMMISSJONI (UE) Nru 772/2014
   tal-14 ta' Lulju 2014
   li jistabbilixxi r-regoli dwar l-intensità tal-għajnuna pubblika li għandha tiġi applikata għan-nefqa eliġibbli totali ta' ċerti operazzjonijiet iffinanzjati taħt il-Fond Ewropew għall-Affarijiet Marittimi u s-Sajd
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 508/2014 tal-Parlament Ewropew u tal-Kunsill tal-15 ta' Mejju 2014 dwar il-Fond Ewropew għall-Affarijiet Marittimi u s-Sajd u li jħassar ir-Regolamenti tal-Kunsill (KE) Nru 2328/2003, (KE) Nru 861/2006, (KE) Nru 1198/2006 u (KE) Nru 791/2007 (UE) u r-Regolament (UE) Nru 1255/2011 tal-Parlament Ewropew u tal-Kunsill (1), u b'mod partikolari l-Artikolu 95(5) tiegħu,
   Billi:
   
               (1)
            
            
               Ir-Regolament (UE) Nru 508/2014 jistabbilixxi fl-Artikolu 95(1) regoli ġenerali fir-rigward l-intensità tal-għajnuna pubblika li għandha tiġi applikata għan-nefqa eliġibbli totali ta' operazzjoni ffinanzjata taħt il-Fond Ewropew għall-Affarijiet Marittimi u s-Sajd (“FEMS”).
            
         
               (2)
            
            
               Permezz ta' deroga, l-Artikolu 95(4) jipprovdi għal punti perċentwali addizzjonali ta' intensità tal-għajnuna pubblika applikabbli għal tipi speċifiċi ta' operazzjonijiet li huma stabbiliti fl-Anness I tar- Regolament (UE) Nru 508/2014. Fl-istess ħin, sabiex ma jipperikolawx is-sostenibbiltà tar-riforma tal-politika komuni tas-sajd (“PKS”), l-Artikoli 94(3)(c) u l-Artikolu 69(2) tar- Regolament (UE) Nru 508/2014 jillimitaw l-appoġġ tal-FEMS għal ċerti tipi ta' operazzjonijiet billi jimponu rata ta' kofinanzjament mnaqqsa. Din il-loġika hija riflessa wkoll fil-livelli differenti ta' punti perċentwali addizzjonali ta' intensità ta' għajnuna elenkati fl-Anness I tar-Regolament (UE) Nru 508/2014. Il-konformità ma' ċerti kundizzjonijiet tal-Anness I tar-Regolament (UE) Nru 508/2014 tista' għalhekk twassal għal żieda ta' punti perċentwali ta' intensità tal-għajnuna pubblika jew għandha twassal għal tnaqqis ta' punti perċentwali ta' intensità tal-għajnuna pubblika.
            
         
               (3)
            
            
               Hu għalhekk meħtieġ li jiġi żgurat li l-akkumulazzjoni ta' punti perċentwali addizzjonali ta' intensità tal-għajnuna f'każ ta' konformità ma' diversi kundizzjonijiet stabbiliti fl-Anness I tar-Regolament (UE) Nru 508/2014 fir-rigward ta' operazzjoni waħda ma tipperikolax l-objettivi tal-PKS u ma twassalx għal kumpens żejjed jew distorsjoni eċċessiva tar-regoli tas-suq fis-setturi tas-sajd u l-akwakultura.
            
         
               (4)
            
            
               Għalhekk, fejn operazzjoni tissodisfa l-kundizzjonijiet stipulati fl-Anness I tar-Regolament (UE) Nru 508/2014 li jippermettu żieda addizzjonali ta' punti perċentwali, l-Istati Membri jistgħu japplikaw intensità ta' għajnuna pubblika akbar. Madankollu, fil-każ ta' konformità ma' aktar minn kundizzjoni waħda tal-Anness I tar-Regolament (UE) Nru 508/2014 li jippermetti għal bosta żidiet f'punti perċentwali f'dak li għandu x'jaqsam ma' operazzjoni waħda, iż-żieda possibbli għandha tkun limitata għall-akbarżieda. Madankollu, fil-każ ta' konformità ma' aktar minn kundizzjoni waħda tal-Anness I tar-Regolament (UE) Nru 508/2014 li jimponi tnaqqis fil-punti perċentwali f'dak li għandu x'jaqsam ma' operazzjoni waħda, it-tnaqqis għandu jkun limitat għall-akbar tnaqqis.
            
         
               (5)
            
            
               Fl-aħħarnett, sabiex ikun hemm konformità ma' obbligu biex jitnaqqsu punti perċentwali għal ċerti tipi ta' operazzjonijiet stipulati fl-Anness I tar-Regolament (UE) Nru 508/2014, fejn operazzjoni tista' tibbenefika minn waħda jew diversi żidiet u tnaqqis ta' punti perċentwali fl-istess ħin minħabba l-konformità ma' diversi kriterji skont l-Anness I tar-Regolament (UE) Nru 508/2014, iż-żidiet possibbli għandhom jiġu injorati u l-akbar tnaqqis biss għandu jiġi applikat.
            
         
               (6)
            
            
               Sabiex il-miżuri previsti f'dan ir-Regolament ikunu jistgħu jiġu applikati mingħajr dewmien, dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
         
               (7)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Fond Ewropew għall-Affarijiet Marittimi u s-Sajd,
            
         ADOTTAT DAN IR-REGOLAMENT:
   Artikolu 1
   Intensità speċifika tal-għajnuna pubblika
   Fejn diversi kundizzjonijiet stabbiliti fl-Anness I tar- Regolament (UE) Nru 508/2014 huma sodisfati fir-rigward ta' operazzjoni waħda, id-diversi żidiet u tnaqqis perċentwali addizzjonali ta' intensità tal-għajnuna pubblika kif hemm provdut f'dak l-Anness għandhom japplikaw kif ġej:
   
               (a)
            
            
               jekk bosta żidiet f'punti perċentwali huma applikabbli skont l-Anness I tar-Regolament (UE) Nru 508/2014, biss l-akbar minn dawn iż-żidiet jista' japplika;
            
         
               (b)
            
            
               jekk bosta tnaqqis f'punti perċentwali huwa applikabbli skont l-Anness I tar-Regolament (UE) Nru 508/2014, biss l-akbar minn dan it-tnaqqisjista' japplika;
            
         
               (c)
            
            
               jekk operazzjoni tista' tibbenefika minn wieħed jew bosta żidiet addizzjonali ta' punti perċentwali u fl-istess ħin tnaqqis jew aktar ta' punti perċentwali huwa applikabbli kif imsemmi fl-Anness I tar-Regolament (UE) Nru 508/2014, għandu japplika l-akbar tnaqqis biss;
            
         Artikolu 2
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-14 ta' Lulju 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 149, 20.5.2014, p. 1.